Igual hai munchos xixoneses que, si se-yos preguntase, nun sabríen dicir quién fue Julián Ayesta. Nun ye d’estrañar. Nun fue un paisanu famosu, anque si conocíu en dalgunos ámbitos, y la so obra lliteraria nun pasó d’una novelina y dalgunes obres de teatru escasamente representaes. Y, ensin embargu, esa pequeña novela ye una ayalguina qu’entronca dafechu coles vivencies d’una xeneración de mozos y moces que vivieron (vivimos) el Xixón de metanes del sieglu pasáu. «Helena o el mar del verano» recueye les breves memories, la curtia evocación del rapaz protagonista, a lo llargo de dos veranos, nel marcu incomparable d’un Xixón onde la playa, los praos aledaños, los merenderos, la casona natal y eses comides familiares con amplia participación de tíos, primos, primes y el cura de la parroquia onde se cuntaben anéudotes, se falaba del Sporting o se echaben unos cantarinos al finalizar, dexaben un recuerdu imborrable d’una época irrepetible, cuando teníemos pocos años y «tola vida per delantre».
#000002
Yo camiento que la memoria personal vive somorguiada, entemecía, dientro d’una memoria más grande que podríemos llamar xeneracional. Quiero dicir, y digo, que munches coses qu’inclusive nosotros nun vivimos personalmente les facemos nuestres porque tán dientro d’esos recuerdos xeneracionales qu’asumimos como nuestros. ¿Memoria coleutiva? Podría ser una forma de llamalo pero, dende llueu, ye dalgo que nos estrema, que nos diferencia d’otres xeneraciones anteriores y posteriores que tuvieron otres vivencies.
#000003
Ayesta coneuta cola mio sensibilidá y colos mios recuerdos de les riñes familiares, de les recomendaciones de los mayores («pa bañase hai qu’esperar dos hores pa la dixestión...») y les alvertencies de les que nos reíemos y que siempres pasábemos por alto. Tamién d’esos primeros namoramientos, de la idealización d’esa mano femenina que garrábemos na playa o na fiesta del pueblu creyendo que diba a ser el nuestru amor eternu. Y llueu de los remordimientos que nos llantaben los cures nel nuestru tienru maxín, menaciándonos coles flames del infiernu pola nuestra concupiscencia, que nunca supimos mui bien lo que yera.
#000004
«Helena o el mar del verano» ye una novelina que nun puede cuntase, hai que la lleer porque ye una lliteratura que nun entra pol maxín, sinón polos sentíos. Y al lleela un siente la señaldá d’aquellos veranos infinitos perdíos va munchu tiempu, onde los amorinos, los amigos, la playa, la mar, los merenderos de Somió o La Guía y l’abellugu placenteru d’una familia querida dexaron una fonda marca nos nuestros corazones. Gracies a Maria Elvira Muñiz, la querida Marial que, va munchos años me descubrió al so amigu Julián Ayesta, al qu’agora relleo:
#000005
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000009
Una prestrosa aportación a la filoloxía asturiana
#000012